Indija je trenutačno četvrta u svijetu po emisiji stakleničkih plinova, iako je to tek desetina CO2 koji po stanovniku ispušta SAD. U sljedećih 20 godina njezine će se potrebe za energijom više nego udvostručiti. Indija je izrazito osjetljiva na klimatske promjene i ekstremne vremenske uvjete kao što su toplinski valovi, suše i poplave. Time se dodatno pogoršavaju teškoće u razvoju i nerazmjerno su pogođene siromašne i ranjive skupine. Gospodarski i demografski rast snažno utječe na okoliš. U važne izazove ubrajaju se iscrpljivanje resursa, posebno nestašica vode, onečišćenja zraka i vode te gospodarenje otpadom.

Indija se suočava s velikim izazovima nastojeći osloboditi svoj gospodarski i demografski potencijal, a osobito je potrebno pomoći 270 milijuna ljudi koji žive u krajnjem siromaštvu, izgraditi odgovarajuću infrastrukturu i povezivost, u cijeloj zemlji osigurati pristup obrazovanju i zdravstvenoj skrbi i riješiti pitanje sve veće dohodovne nejednakosti. Budući da je 93 % radne snage zaposleno u sivoj ekonomiji, baza poreznih obveznika je mala. Stvaranje radnih mjesta još je jedan izazov, s obzirom na to da se procjenjuje da na tržište rada svake godine dolazi 12 milijuna ljudi.

Indija će postati zemlja s najvećim brojem stanovnika na svijetu i u idućem će desetljeću nadmašiti Kinu. Već je sada najveća svjetska demokracija. Polovina Indijaca mlađa je od 25 godina. Takvom bi se demografskom dividendom tijekom sljedeća dva desetljeća rastu BDP-a po stanovniku mogla pridodati oko dva postotna boda godišnje. Trenutačno 67 % stanovništva živi u ruralnim područjima, no predviđa se da bi se stopa urbanizacije u narednom desetljeću trebala udvostručiti.

Uz gospodarstva Kine, EU-a i SAD-a, indijsko gospodarstvo među najvećima je na svijetu u pogledu pariteta kupovne moći. Zemlja je to s najbrže rastućim velikim gospodarstvom, s godišnjom stopom rasta BDP-a od oko 7 % i na putu da do 2030. dosegne vrijednost od 7,8 bilijuna USD. Važan je akter globalnog gospodarskog upravljanja. EU je 2017. bio prvi trgovinski partner Indije, dok je Indija za EU bila deveti trgovinski partner po veličini.

EU i Indija zajedno imaju približno dvije milijarde stanovnika, a to je znatan izvor gospodarskog rasta i ogroman potencijal koji može pozitivno utjecati na tijek ljudskog razvoja. EU nastoji ojačati svoje strateško partnerstvo s Indijom kako bi ostvario tu težnju.

Digitalizacija je izazvala radikalnu gospodarsku i društvenu preobrazbu. Prilika je to za razvoj uključivih gospodarskih i socijalnih modela utemeljenih na ljudskim pravima i rodnoj jednakosti. EU i Indija podupiru digitalno gospodarstvo i primjenjuju digitalna rješenja za upravljanje i društveni razvoj. Povećane razmjene, uključujući i razmjenu iskustava o regulatornom okviru za provedbu tih rješenja, trebale bi biti usmjerene na olakšavanje prijenosa podataka istodobno osiguravajući visoku razinu zaštite osobnih podataka.

Zbog ubrzane urbanizacije u Indiji i s njom povezanih pitanja u pogledu okoliša, vode, kakvoće zraka, gospodarenja otpadom i otpadnim vodama, prometa, smanjenja rizika od katastrofa i održivih energetskih sustava, urbani je razvoj posebno važno područje za suradnju s EU-om. Produbljenje partnerstva EU-a i Indije za pametan i održiv urbani razvoj, osobito u pogledu mobilnosti u gradovima, sanitarnog sustava i održivih rashladnih tehnologija, dovest će do važnih koristi u obliku lakšeg pristupa troškovno učinkovitim i pristupačnim tehnološkim rješenjima, politikama i praksama. Jačanje partnerstva u pogledu klimatskih i energetskih aktivnosti na lokalnoj razini, uključujući na temelju dosadašnjeg uspjeha Globalnog sporazuma gradonačelnika za klimu i energiju u Indiji, pomoći će u rješavanju izazova brze urbanizacije i klimatskih promjena.

Mješavinom energenata koji se upotrebljavaju u Indiji trenutačno dominira ugljen (50 % potrošnje primarne energije), no ta je zemlja počela provoditi jedan od najopsežnijih programa prelaska na čistu energiju u svijetu koristeći se svojim potencijalom za proizvodnju obnovljive energije. Suradnja EU-a i Indije može rezultirati pouzdanim, održivim i cjenovno pristupačnim energetskim sustavima, a time će se istodobno pridonijeti rastu EU-ova sektora energetskih tehnologija. EU će s Indijom dodatno surađivati u područjima energetske sigurnosti, energetske učinkovitosti, obnovljivih izvora energije, uključujući sustave za solarnu energiju, energiju vjetra na moru, sustave pametnih mreža i izvanmrežne sustave te u području politika za razvoj sustava električne energije u koji će se moći pouzdano integrirati visoki udjeli obnovljive energije.

U Indiji su nedavno uvedene važne makroekonomske reforme, osobito u području poreza na robu i usluge i u pogledu prijelaza na režim ciljane inflacije. S obzirom na sličnosti koje postoje u sustavima višerazinskog upravljanja u EU-u i Indiji, obje bi strane mogle imati koristi od intenzivnijeg dijaloga o politikama i razmjene stručnih znanja o oblikovanju gospodarskih politika u brojnim područjima, kao što su fiskalni propisi i okviri, oporezivanje, politika tržišnog natjecanja, okviri monetarne politike i strukturne reforme, uključujući i one u bankarskom sektoru. Razmjenama na bilateralnoj razini trebalo bi se olakšati razmjenjivanje saznanja o postupcima reformi, poboljšati razumijevanje makroekonomskih kretanja i ostvariti djelotvornija suradnja u okviru skupine G20.

Jačanje partnerstva EU-a i Indije u području održive modernizacije trebalo bi pridonijeti produbljenju postojećeg odnosa i potaknuti ulaganja i trgovinu te istodobno ubrzati uspon Indije u lancu vrijednosti, pridonijeti njezinu istraživanju i tehnološkom razvoju, učinkovitoj upotrebi resursa i zelenom rastu, proširenju baze poreznih obveznika i unaprjeđenju poduzetništva. Unutarnje politike i prioriteti Indije snažno će utjecati na djelovanje međunarodne zajednice u pogledu klimatskih promjena, globalnu energetsku sigurnost, učinkovitost upotrebe resursa, provedbu Programa održivog razvoja do 2030., ekološke izazove, smanjenje rizika od katastrofa, gospodarenje oceanima, uključujući održivo ribarstvo i plavo gospodarstvo i zaštitu globalnih javnih dobara. EU bi svoju dinamičnu bilateralnu suradnju na modernizaciji trebao prenijeti na globalnu scenu, čime bi s Indijom aktivnije radio na tim pitanjima i osigurao djelotvoran globalni pristup.

1.ODRŽIVOM MODERNIZACIJOM DO BLAGOSTANJA

EU pravo na privatnost priznaje kao temeljno pravo, a tome teži i Indija. Kad Indija donese sveobuhvatan zakon o zaštiti podataka, on neće služiti samo indijskom narodu nego će znatno olakšati bilateralni prijenos podataka, pa i tako što će na temelju tog zakona Europska komisija moći donijeti zaključak o primjerenosti zaštite. Time bi se poboljšali ulaganja, trgovina te suradnja u području sigurnosti.

Kad je riječ o javnom zdravlju, EU bi i dalje trebao poticati reformu zakonodavnog okvira Indije i izgradnju regulatornog kapaciteta radi njihova usklađivanja s međunarodnim praksama i normama. Suradnju je potrebno pojačati kako bi se osigurali visoki standardi kvalitete lijekova, medicinskih proizvoda i kozmetike i sigurnosti hrane te radi suzbijanja antimikrobne rezistencije, od čega će korist ostvariti potrošači.

Suradnja u području istraživanja i inovacija za rješavanje zajedničkih društvenih izazova bit će od posebne važnosti za Indiju jer će služiti kao potpora održivoj modernizaciji i otvaranju novih poslovnih prilika, a povećat će se znanstvena izvrsnost i konkurentnost EU-a. Vrijedne mogućnosti nude se suradnjom u okviru programa EU-a za financiranje istraživanja i inovacija, kao što su okvirni programi za istraživanje (trenutačno Obzor 2020., a od 2021. Obzor Europa) i Euratom. EU će s Indijom nastaviti usko surađivati u području nuklearne fuzije, posebno kako bi se osigurala djelotvorna provedba međunarodnog projekta ITER. Potrebno je proširiti suradnju u području voda, zelenog prometa, čiste energije, kružnoga gospodarstva, biogospodarstva, zdravlja te informacijskih i komunikacijskih tehnologija. Trebalo bi razmotriti i dodatna područja, kao što su klimatske promjene, održivi urbani razvoj, proizvodnja, napredni materijali, nanotehnologije i biotehnologija te prerada hrane i istraživanje oceana.

Predložene mjere: ·surađivati na strateškoj razini s nadležnim indijskim ministarstvima i institucijama na programu modernizacije Indije (npr. Nacionalni institut za preobrazbu Indije), ·poduprijeti održivu modernizaciju Indije tehničkim stručnim znanjima i mobilizacijom resursa na razini EU-a, nastavkom suradnje s Europskom investicijskom bankom, resursima za javna i privatna ulaganja i mehanizmima mješovitog financiranja koji uključuju države članice EU-a. Raditi na boljoj koordinaciji i sinergijama s europskim financijskim institucijama i multilateralnim bankama za razvoj, uključujući Azijsku banku za razvoj i Azijsku banku za ulaganja u infrastrukturu, ·pridružiti se postupku gospodarskih reformi u Indiji i uključiti se u razmjenu u području makroekonomskih trendova razvijanjem bliskijih bilateralnih veza, među ostalim putem makroekonomskog dijaloga, ·organizirati tehničke i strateške razmjene radi rješavanja prometnih pitanja od zajedničkog interesa i pridonositi prilikama za ulaganja i suradnju, uključujući u području zračnog, pomorskog, željezničkog te cestovnog i gradskog prometa (uključujući sigurnost na cestama), ·nastaviti provedbu partnerstva EU-a i Indije za čistu energiju i klimu redovitim razmjenama stajališta te ga upotrijebiti kao platformu za koordinaciju multilateralnih i bilateralnih pristupa klimatskim promjenama i energetskoj sigurnosti. Podupirati prelazak na čistu energiju pridonošenjem vodećim indijskim inicijativama koje uključuju priobalne vjetroelektrane, solarnu energiju, pametne mreže, energetsku učinkovitost, dostupnost i pristupačnost energije, podupirati razvoj i provedbu klimatske i energetske politike na lokalnoj razini, uključujući u okviru Globalnog sporazuma gradonačelnika za klimu i energiju u Indiji, ·jačati suradnju na bilateralnoj, regionalnoj i multilateralnoj razini radi promicanja održivog upravljanja živim morskim resursima i njihove upotrebe, ·poticati inicijative za uparivanje gradova i razmjenjivati iskustva povezana s upravljanjem gradovima i održivim urbanim planiranjem, ·podupirati dijaloge o politikama koji uključuju više dionika s tijelima na razini Unije, država i gradova, industrijom, mikropoduzećima te malim i srednjim poduzećima i civilnim društvom u područjima od strateške važnosti za obje strane, ·promicati održivu proizvodnju i potrošnju te nastojati da se u politiku gospodarskog rasta uključe skrb za okoliš i rješenja za njegovu zaštitu. Poduprijeti prelazak na resursno učinkovito kružno gospodarstvo i zelena poduzeća, osobito u okviru partnerstava, što uključuje i partnerstva među malim i srednjim poduzećima, ·promicati zajedničke pristupe i norme u području digitalne preobraze, promicati vrijednosti zaštite podataka i olakšati prijenos podataka davanjem podrške nastojanjima Indije da razvije svoje zakonodavstvo s ciljem da Europska komisija donese odluku o primjerenosti podataka, ·izraditi zajedničke akcijske planove u područjima za suradnju kao što su mreže budućnosti i nove tehnologije, promicanje istraživanja, razvoja i inovacija, sigurnost mreže, upravljanje spektrom, veći razvoj kapaciteta te, među ostalim, politički i regulatorni zahtjevi, ·ojačati suradnju i pružiti potporu Indiji u izgradnji regulatornih kapaciteta i usklađivanju s međunarodnim normama i praksama, posebno u pogledu lijekova i medicinskih proizvoda, ·promicati inicijative za zajednička istraživanja i inovacije jer će to biti podrška održivoj modernizaciji. Uspostaviti Europski inovacijski centar kako bi se u Indiji promicali interesi europske znanosti i tehnologije te europskih inovacija.

1.2. Bolja koordinacija u području globalnih izazova

Zajedno s EU-om Indija je pokazala snažan politički angažman u pregovorima o klimatskim promjenama radi potpisivanja Pariškog sporazuma. Obje su se strane u potpunosti obvezale provesti ga te su pojačale suradnju u multilateralnim forumima. Kako bi podupro provedbu Pariškog sporazuma, EU će težiti bliskijoj suradnji u pogledu ublažavanja klimatskih promjena i prilagodbe klimatskim promjenama te u razmjeni saznanja kako bi se dugoročne strategije koje će se podnijeti u okviru Sporazuma razvijale na temelju podataka o činjeničnom stanju. Slično tome, neophodna je suradnja u razvijanju ambicioznog globalnog okvira o bioraznolikosti nakon 2020.

Kako bude rasla potreba za energijom, produbit će se veze Indije s međunarodnim energetskim sustavom, kao i njezin udio u globalnoj energetskoj sigurnosti. Bit će potrebna bolja koordinacija na multilateralnoj razini kako bi se ubrzao globalni prijelaz na čistu energiju, izgradile održive, pristupačne, pouzdane i suvremene energetske usluge i kako bi se pronašli odgovori na geopolitičke izazove koji nastaju zbog tog prijelaza koji je u tijeku.

EU i njegove države članice najveći su donatori razvojne pomoći na svijetu. Indija je važan akter kad je riječ o razvoju u vlastitoj regiji i šire, a njezina je razvojna pomoć od početka desetljeća naglo narasla. Odnos EU-a i Indije u pogledu razvoja mijenja se u partnerstvo dvaju razvojnih dionika. Radeći zajedno, EU i Indija mogu se djelotvorno suprotstaviti globalnim izazovima, uključujući i ciljeve održivog razvoja, u čijem je oblikovanju Indija imala važnu ulogu. EU će svoju suradnju s Indijom nastojati temeljiti na uzajamnim prioritetima, među ostalim i olakšavanjem održivih ulaganja, suradnjom na promicanju i provedbi Programa održivog razvoja do 2030., trostranom suradnjom i modalitetima suradnje „jug-jug”.

EU i Indija ključni su akteri iskorištavanja svemira za istraživanje i razvoj, promatranje Zemlje, nadzor u svemiru, komunikaciju i satelitsku navigaciju. Potrebno je razviti bolju suradnju u pogledu transparentnosti i mjera za izgradnju povjerenja u svemiru te u pogledu sigurnosti i zaštite u svemiru i smanjenja svemirskog otpada.

Indija i EU trebali bi produbiti i suradnju na istraživanjima i inovacijama u okviru međunarodnih foruma, kao što su Misija za inovacije, Svjetski savez za kronične bolesti ili Belmontski forum, kako bi zajednički radili na suočavanju s globalnim izazovima.

Predložene mjere: ·poboljšati koordinaciju s Indijom na multilateralnoj razini radi jačanja globalnog djelovanja na problemu klimatskih promjena, uključujući provedbu Protokola iz Montreala, u području zaštite okoliša i čiste energije, uz potporu pojačane suradnje u okviru međunarodnih foruma za istraživanja i inovacije, ·poduprijeti provedbu Pariškog sporazuma, razmjenjivati znanja o modeliranju i izradi scenarija niskih razina emisija kako bi se strategije razvoja prema niskim razinama emisija stakleničkih plinova sredinom stoljeća temeljile na činjeničnim podacima, te o prilagodbi klimatskim promjenama, ·zajedno raditi na suočavanju s najvećim okolišnim izazovima ubrzanjem provedbe postojećih ciljeva povezanih s bioraznolikosti i razvijanjem novog ambicioznog globalnog okvira za biološku raznolikost koji će biti donesen 2020. i istodobno sve što bolje povezati s politikama klimatskih promjena, ·nastaviti aktivno podupirati Međunarodni solarni savez, među ostalim i preko Europske investicijske banke, ·ojačati partnerstvo EU-a i Indije za razvojnu suradnju radi promicanja održivih ulaganja, nastavka trostrane suradnje s trećim zemljama, istraživanja sinergija na međunarodnim forumima i promicanja održive povezanosti, ·utvrditi zajedničke prioritete te se udružiti s Indijom radi provedbe Programa održivog razvoja do 2030., ·produbiti sustavnu suradnju između EU-a, uključujući Europsku svemirsku agenciju, s jedne strane i Indije s druge strane, u području svemira, među ostalim sporazumima o gospodarskoj i znanstvenoj suradnji. Ojačati suradnju na promatranju Zemlje radi rješavanja niza izazova, počevši od zaštite okoliša i klimatskih promjena, pa do praćenja stanja oceana, stvarajući ujedno poslovne prilike za osmišljavanje proizvoda za potrebe lokalnog stanovništva.

1.3. Ostvarivanje neiskorištenog potencijala za odnose u području trgovine i ulaganja

Iako je EU 2017. s 14 % ukupne trgovine robom za Indiju bio prvi trgovinski partner, Indija je s tek 2,2 % za EU bila deveti po veličini trgovinski partner. S obzirom na veličinu dvaju gospodarstava, te su brojke manje od postojećeg potencijala za dvosmjernu trgovinu između EU-a i Indije. Pristup EU-a i Indije trebao bi biti proaktivan kako bi se unaprijedili njihovi odnosi u području trgovine i ulaganja.

Trgovina i ulaganja imaju važnu ulogu u pokretanju rasta potrebnog za stvaranje radnih mjesta, infrastrukture i stambenih jedinica u skladu s željama indijske srednje klase u nastajanju i potrebama osoba koje još uvijek žive u siromaštvu. Veća uključenost Indije u globalno gospodarstvo i domaće tržište otvorenije za globalnu trgovinu mogli bi pomoći da se njezin gospodarski rast održi i ubrza.

EU je izravno zainteresiran za uspješnost gospodarskih reformi potrebnih za oslobađanje punog potencijala indijskoga gospodarstva. U Indiji je u tijeku rasprava o koristima liberalizacije trgovine, ali zemlja se i dalje snažno oslanja na izvoz i unutarnja ulaganja te nije sklona otvoriti se prema uvozu. EU će nastaviti poticati Indiju da otvori svoje gospodarstvo kako bi ojačala međunarodnu konkurentnost, imala koristi od bolje integriranosti u globalne lance vrijednosti i povećala udio u globalnoj trgovini te ga bolje uskladila s rastom svojeg udjela u globalnom BDP-u.

EU-ov je glavni cilj postizanje stabilnog, transparentnog, otvorenog, nediskriminirajućeg i predvidivog regulatornog i poslovnog okruženja za europska društva koja trguju s Indijom ili u nju ulažu, uključujući zaštitu njihovih ulaganja te zaštitu i provedbu prava intelektualnog vlasništva. Za poboljšanje pristupa tržištu društvima iz EU-a, osobito malim i srednjim poduzećima, bit će potrebno ukloniti prepreke i spriječiti pojavu novih carinskih ili necarinskih prepreka. Indija tehničkim preprekama trgovini, sanitarnim i fitosanitarnim mjerama, povećanim carinama, obveznim zahtjevima u pogledu testiranja i lokalnog certificiranja, ograničenjima u području lokalizacije podataka, odstupanjima od međunarodnih normi i sporazuma te diskriminiranjem na temelju zakonodavnih ili administrativnih mjera koje primjenjuje utječe na širok spektar sektora, uključujući sektore robe, usluga, ulaganja i javne nabave.

U tom smislu EU ostaje čvrsto predan radu na sveobuhvatnim i uravnoteženim sporazumima s Indijom koji će biti dovoljno ambiciozni da pruže odgovor na ključne interese svake strane u području trgovine i ulaganja i koji će pridonijeti održivom rastu i razvoju EU-a i Indije. EU će posebno nastaviti surađivati s Indijom kako bi taj sporazum bio ekonomski smislen, da se njime u svim sektorima otvore stvarne nove mogućnosti za obje strane te da sadržava stabilnu komponentu utemeljenu na pravilima. Morat će sadržavati i opsežno poglavlje o trgovini i održivom razvoju, posvećeno ponajviše utjecajima na društvo i okoliš. Ključna je dimenzija partnerstva EU-a i Indije i jamstvo visoke razine zaštite ulaganja kako bi se zadržao status privlačnog odredišta za nova ulaganja. To ima posebnu težinu s obzirom na to da je Indija jednostrano raskinula sve svoje bilateralne ugovore o ulaganjima, uključujući i one s državama članicama EU-a i tekuće multilateralne postupke reforme u okviru mehanizma rješavanja ulagačkih sporova između ulagača i države.

EU i Indija trebali bi iskoristiti sve raspoložive kanale i forume kako bi osigurali pravedan pristup tržištu i predvidive uvjete za ulaganje te se zalagali za to da obje strane u cijelosti poštuju svoje multilateralne obveze u okviru Svjetske trgovinske organizacije (WTO) i ostalih relevantnih multilateralnih organizacija i foruma.

Predložene mjere: ·ojačati rad na strateškoj razini s Indijom kako bi se utvrdili zajednički interesi EU-a i Indije u gospodarskim, trgovinskim i ulagačkim pitanjima te se podržalo i povećalo sudjelovanje EU-a u gospodarskom rastu i održivom razvoju Indije. U tu svrhu, težiti uspostavi redovitog dijaloga na visokoj ministarskoj razini, ·pregovarati o uravnoteženim, ambicioznim i uzajamno korisnim sporazumima o trgovini i ulaganjima s modernim okvirom za zaštitu ulaganja, ·nastaviti surađivati s Indijom kako bi se poboljšao pristup tržištu, osobito za mala i srednja poduzeća, riješio problem postojećih prepreka i spriječile nove carinske ili necarinske prepreke te poboljšali uvjeti za ulaganja, ·promicati europsku gospodarsku diplomaciju povezivanjem dijaloga o politikama i rasprava EU-a i Indije sa poslovnom i tehnološkom suradnjom, ·ojačati poslovnu suradnju davanjem podrške organiziranju redovitih poslovnih sastanaka na vrhu i poslovnih posjeta Indiji te poticanjem aktivnijeg sudjelovanja Indije u Europskoj poduzetničkoj mreži i europskoj platformi za suradnju klastera.

1.4. Ulaganje u talente i inovacije